LV Eiropas Savienības Oficiālais Vēstnesis C 303/11

Paziņojums par daļējas starpposma pārskatīšanas sākšanu attiecībā uz antidempinga pasākumiem, ko piemēro konkrētu Krievijas izcelsmes dzelzs vai tērauda bezšuvju cauruļvadu un cauruļu importam

2011/C 303/09

Eiropas Komisija (“Komisija”) ir saņēmusi pieprasījumu veikt daļēju starpposma pārskatīšanu saskaņā ar 11. panta 3. punktu Padomes 2009. gada 30. novembra Regulā (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“pamatregula”).

1. Pārskatīšanas pieprasījums

Pieprasījumu iesniedza Krievijas ražotāju eksportētāju grupa OAO TMK (“pieprasījuma iesniedzējs”), kuru veido OAO Volzhsky Pipe Plant, OAO Taganrog Metallurgical Works, OAO Sinarsky Pipe Plant un OAO Seversky Tube Works.

Pārskatīšana attiecas tikai uz dempinga pārbaudi, ciktāl tas skar pieprasījuma iesniedzēju.

2. Ražojums

Ražojums, uz ko attiecas pārskatīšana, ir dzelzs vai tērauda bezšuvju cauruļvadi un caurules, kuru apaļā šķērsgriezuma ārējais diametrs nepārsniedz 406,4 mm un oglekļa ekvivalentā vērtība (OEV) nepārsniedz 0,86 saskaņā ar Starptautiskā metināšanas institūta (IIW) formulu un ķīmisko analīzi (2), kurus parasti klasificē ar KN kodiem ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 un ex 7304 59 93 (3) un kuru izcelsme ir Krievijā (“attiecīgais ražojums”).

3. Spēkā esošie pasākumi

Pašlaik spēkā ir galīgais antidempinga maksājums, kas noteikts ar Padomes Regulu (EK) Nr. 954/2006 (4), kurā jaunākie grozījumi izdarīti ar Padomes Regulu (EK) Nr. 812/2008 (5).

Komisija 2011. gada jūnijā publicēja paziņojumu (6) par termiņa beigu pārskatīšanas sākšanu attiecībā uz antidempinga pasākumiem, kas piemērojami tādu konkrētu dzelzs vai tērauda bezšuvju cauruļvadu un cauruļu importam, kuru izcelsme cita starpā ir Krievijā. Kamēr nav pabeigta termiņa beigu pārskatīšana, pasākumi paliek spēkā.

4. Pārskatīšanas pamatojums

Pieprasījums atbilstoši 11. panta 3. punktam ir pamatots ar pieprasījuma iesniedzēja sniegtiem pirmšķietamiem pierādījumiem par to, ka attiecībā uz pieprasījuma iesniedzēju ir mainījušies apstākļi, uz kuriem pamatojoties tika noteikti spēkā esošie pasākumi, un ka šīs pārmaiņas ir ilglaicīgas.

Pieprasījuma iesniedzējs apgalvo, ka apstākļi kopš iepriekšējā starpposma pārskatīšanas perioda ir mainījušies un ka šīs pārmaiņas ir ilglaicīgas, jo tās ir saistītas ar tādām būtiskām izmaiņām tā iekšējā struktūrā, kas radušās, nodalot atsevišķas darbības, un ar ievērojamiem ražošanas iekārtu tehniskiem uzlabojumiem, kuriem bijusi nozīme produktivitātes optimizēšanā un kuri būtiski ietekmējuši uzņēmuma kopējo izmaksu struktūru.

Pieprasījuma iesniedzējs sniedza pirmšķietamus pierādījumus tam, ka vairs nav nepieciešama pasākuma turpmāka piemērošana pašreizējā līmenī, lai neitralizētu kaitējumu radošā dempinga sekas. Pieprasījuma iesniedzējs īpaši apgalvo, ka notikušās būtiskās izmaiņas tā iekšējā struktūrā un ievērojamie ražošanas iekārtu tehniskie uzlabojumi ir tieši ietekmējuši tā izmaksu struktūru. Salīdzinājums starp pieprasījuma iesniedzēja normālo vērtību un tā cenām, kas noteiktas eksportam uz Savienību, liecina, ka dempinga starpība ir mazāka nekā pašreizējais pasākuma apmērs.

Tāpēc turpmāk dempinga neitralizēšanai paredzētie pasākumi, kas bija noteikti, pamatojoties uz iepriekš konstatēto dempinga līmeni, vairs nav jāpiemēro pašreizējā līmenī.

5. Dempinga noteikšanas procedūra

Apspriedusies ar padomdevēju komiteju un konstatējusi, ka ir pietiekami daudz pierādījumu, kas pamato daļējas starpposma pārskatīšanas sākšanu, Komisija ar šo sāk pārskatīšanu atbilstīgi pamatregulas 11. panta 3. punktam.

Izmeklēšanā noteiks, vai spēkā esošie pasākumi attiecībā uz pieprasījuma iesniedzēju ir jāturpina piemērot, jāatceļ vai jāgroza.

a) Anketas

Lai iegūtu informāciju, ko Komisija uzskata par nepieciešamu izmeklēšanā, tā nosūtīs anketas pieprasījuma iesniedzējam un attiecīgās eksportētājvalsts iestādēm. Šāda informācija un apstiprinoši pierādījumi Komisijā jāsaņem šā paziņojuma 6. punkta a) apakšpunktā noteiktajā termiņā.

b) Informācijas vākšana un uzklausīšanas organizēšana

Ar šo visas ieinteresētās personas ir aicinātas darīt zināmu savu viedokli, iesniegt informāciju, kas nav iekļauta atbildēs uz anketas jautājumiem, un pierādījumus, kas to pamato. Šī informācija un pierādījumi, kas to pamato, jāsaņem Komisijā šā paziņojuma 6. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās to pieprasa un norāda konkrētus iemeslus, kādēļ tās būtu jāuzklausa. Šis pieprasījums jāiesniedz 6. punkta b) apakšpunktā noteiktajā termiņā.

6. Termiņi

a) Termiņš, kurā ieinteresētajām personām jāpiesakās, jāiesniedz aizpildītas anketas un cita informācija

Lai sniegtā informācija tiktu ņemta vērā izmeklēšanā, visām ieinteresētajām personām 37 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāpiesakās Komisijā, jādara zināms savs viedoklis un jāiesniedz aizpildītas anketas un cita informācija. Jāievēro, ka lielāko daļu pamatregulā noteikto procesuālo tiesību personas var izmantot tikai tad, ja tās ir pieteikušās iepriekš minētajā termiņā.

b) Uzklausīšana

Turklāt visas ieinteresētās personas šajā pašā 37 dienu termiņā var pieprasīt, lai Komisija tās uzklausītu.

7. Norādes rakstisku dokumentu iesniegšanai un aizpildītu anketu un sarakstes nosūtīšanai

Visi ieinteresēto personu rakstiski iesniegtie dokumenti, tostarp šajā paziņojumā prasītā informācija, aizpildītās anketas un sarakste, attiecībā uz kuru lūgts saglabāt konfidencialitāti, ir ar norādi “Limited” (7).

Ieinteresētajām personām, kuras sniedz informāciju ar norādi “Limited”, saskaņā ar pamatregulas 19. panta 2. punktu jāsagatavo tās nekonfidenciāls kopsavilkums ar norādi “For inspection by interested parties”. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja ieinteresētā persona, kas iesniedz konfidenciālu informāciju, nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, šādu konfidenciālu informāciju var neņemt vērā.

Ieinteresētās personas tiek lūgtas visu informāciju un pieprasījumus iesniegt elektroniski (nekonfidenciālo informāciju pa elektronisko pastu, konfidenciālo – CD-R/DVD formātā), un tām jānorāda savs vārds un uzvārds/nosaukums, adrese, e-pasta adrese, tālruņa un faksa numurs. Tomēr pilnvaras, parakstītus apliecinājumus un to atjauninājumus, kas pievienoti aizpildītām anketām, iesniedz papīra formātā, t. i., pa pastu vai personīgi turpmāk norādītajā adresē. Saskaņā ar pamatregulas 18. panta 2. punktu, ja kāda ieinteresētā persona nevar iesniegt informāciju un pieprasījumus elektroniski, tai par to uzreiz jāinformē Komisija. Sīkāku informāciju par saraksti ar Komisiju ieinteresētās personas var atrast attiecīgajā lapā Tirdzniecības ģenerāldirektorāta tīmekļa vietnē: http://ec.europa.eu/trade/tackling-unfair-trade/trade-defence

Komisijas adrese sarakstei:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fakss +32 22921507 E-pasts: TRADE-R-SPT-TMK-DUMPING@ec.europa.eu

8. Nesadarbošanās

Gadījumos, kad kāda ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai arī ievērojami kavē izmeklēšanu, saskaņā ar pamatregulas 18. pantu apstiprinošus vai negatīvus konstatējumus var sagatavot, pamatojoties uz pieejamiem faktiem.

Ja tiek konstatēts, ka kāda ieinteresētā persona ir sniegusi nepatiesu vai maldinošu informāciju, šo informāciju neņem vērā un saskaņā ar pamatregulas 18. pantu var izmantot pieejamos faktus. Ja ieinteresētā persona nesadarbojas vai sadarbojas tikai daļēji un ir izmantoti pieejamie fakti, rezultāts šai personai var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Izmeklēšanu saskaņā ar pamatregulas 11. panta 5. punktu pabeidz 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

10. Personas datu apstrāde

Jāņem vērā, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (8).

11. Uzklausīšanas amatpersona

Jānorāda arī, ka gadījumā, ja ieinteresētās personas uzskata, ka tām ir radušās grūtības īstenot savas tiesības uz aizstāvību, tās var lūgt Tirdzniecības ģenerāldirektorāta uzklausīšanas amatpersonas iesaistīšanos. Šī amatpersona darbojas kā vidutājs starp ieinteresētajām personām un Komisijas dienestiem, vajadzības gadījumā piedāvājot mediāciju procedūras jautājumos, kas skar šo personu interešu aizstāvību šajā procedūrā, īpaši jautājumos par piekļuvi lietai, konfidencialitāti, termiņu pagarināšanu un viedokļu rakstisku un/vai mutisku iesniegšanu. Papildu informāciju un kontaktinformāciju ieinteresētās personas var atrast uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade/tackling-unfair-trade/hearing-officer/index_en.htm).

(1) OV L 343, 22.12.2009., 51. lpp.

(2) OEV nosaka saskaņā ar tehnisko ziņojumu, 1967, IIW doc. IX-555-67, ko publicējis Starptautiskais metināšanas institūts (IIW).

(3) Kā šobrīd noteikts Komisijas 2010. gada 5. oktobra Regulā (ES) Nr. 861/2010, ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 284, 29.10.2010., 1. lpp.). Ietvertos ražojumus nosaka, kopā skatot ražojuma aprakstu Padomes Regulas (EK) Nr. 954/2006 1. panta 1. punktā (OV L 175, 29.6.2006., 4. lpp.) un ražojuma aprakstu atbilstīgajos KN kodos.

(4) OV L 175, 29.6.2006., 4. lpp.

(5) OV L 220, 15.8.2008., 1. lpp.

(6) OV C 187, 28.6.2011., 16. lpp.

(7) Dokumentu ar norādi “Limited” uzskata par konfidenciālu saskaņā ar 19. pantu Padomes Regulā (EK) Nr. 1225/2009 (OV L 343, 22.12.2009., 51. lpp.) un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(8) OV L 8, 12.1.2001., 1. lpp.